钦定古今图书集成/明伦汇编/官常典/第005卷 > 易经 > 《鼎卦》
## 钦定古今图书集成/明伦汇编/官常典/第005卷 > 易经 > 《鼎卦》

九四：鼎折足，覆公𫗧，其形渥，凶。

〈程传〉四大臣之位，任天下之事者也。天下之事，岂一人所能独任，必当求天下之贤智与之协力，得其人，则天下之治可不劳而致也。用非其人，则败国家之事，贻天下之患。四下应于初。初，阴柔小人，不可用者也，而四用之，其不胜任而败事，犹鼎之折足也。鼎折足则倾覆。公上之𫗧𫗧，鼎实也。居大臣之位，当天下之任，而所用非人，至于覆败，乃不胜其任，可羞愧之甚也。“其形渥”，谓赧汗也，其凶可知。〈本义〉晁氏曰：“形渥”，诸本作“刑剭”，谓重刑也，今从之。

《象》曰“覆公𫗧”，信如何也？

〈程传〉大臣当天下之任，必能成天下之治安，则不误君上之所倚，下民之所望，与己致身任道之志，不

失所期，乃所谓信也，故曰“信如何也。”